Һе, берәү немецса белә, имеш. Йәүҙәт Сафиндың ҡасандыр мәктәптә сит телдәрҙән дәрес биреп йөрөгәнен онотмағайны хужабикә. Шуның менән маҡтанып алырға булдымы икән ни? Бәй, туҡта әле, немецса һөйләшкәс, ҡунаҡтары ла немец була түгелме ни? Ҡарсыҡтың һорау бирергә асылған ирендәрен машина ишеге сыйылдауы һәм бер-бер артлы күренгән эшләпәле ир һәм ялбыр сәсле ҡатын баштары яптырҙы.